BEC ชนซิลลิ่ง! รับประโยชน์ “กสทช.” ลดเงินนำส่งเหลือ 0.75%-เรตติ้งละครใหม่พุ่ง
BEC ชนซิลลิ่ง! รับประโยชน์ “กสทช.” ลดเงินนำส่งเหลือ 0.75%-เรตติ้งละครใหม่พุ่ง
BEC ชนซิลลิ่ง! รับประโยชน์ “กสทช.” ลดเงินนำส่งเหลือ 0.75%-เรตติ้งละครใหม่พุ่ง
23 เม.ย. 2563

ผู้สื่อข่าวรายงานว่า บริษัท บีอีซี เวิลด์ จำกัด (มหาชน) หรือ BEC ณ เวลา 16.27 น. อยู่ที่ระดับ 4.02 บาท บวก 0.52 บาท หรือ 14.86% ด้วยมูลค่าซื้อขาย 190.78 ล้านบาท ราคาหุ้นพุ่งชนซิลลิ่งของวันที่ระดับ 4.02 บาท

บล.เออีซี ระบะว่า  กลุ่ม MEDIA (ทีวี) : ประเด็น กสทช. มีมติปรับลดอัตราการนำส่งเงินรายปีเข้ากองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ (USO Fee)
สำหรับผู้ประกอบกิจการดิจิตอลทีวีและผู้ประกอบกิจการกระจายเสียงแบบขั้นบันได หากอ้างอิงรายได้ปี2019 ผู้ประกอบการทีวีดิจิตอลที่จดทะเบียนในตลาดฯที่มีรายได้เกิน 1 พัน ลบ.จะได้ลดอัตรานำส่งจากเดิม 2% เหลือเพียง 0.75% เท่านั้น แนะเก็งกำไรหุ้นที่ได้ประโยชน์ทางตรง และที่มีคอนเทนต์ดีในมือ WORK, BEC, MCOT
 
โดยก่อนหน้านี้บริษัท บีอีซี เวิลด์ จำกัด (มหาชน) หรือ BEC เปิดเผยว่า นับตั้งแต่ปี พ.ศ. 2561 ที่ช่อง 3 เปิดตลาดละครไทยในต่างประเทศ ทำให้เกิดพันธมิตรรายสำคัญที่ให้ความสนใจคอนเทนต์ละครไทยโดยเฉพาะละครของช่อง 3 เพิ่มมากขึ้น
ล่าสุด Tencent บริษัท Technology ระดับโลกจากประเทศจีน ได้เล็งเห็นถึงศักยภาพของละครช่อง 3 จึงได้บรรลุข้อตกลงกับช่อง 3 ในการนำละครเรื่อง “อกเกือบหักแอบรักคุณสามี” ไปออกอากาศบนช่องทางรับชมออนไลน์ Tencent Video  โดยกำหนดออกอากาศในวันเดียวกันกับประเทศไทย ในวันอังคารที่ 21 เมษายน 2563
โดยละครเรื่อง “อกเกือบหักแอบรักคุณสามี” ผลงานของบริษัท ทอง เอ็นเตอร์เทนเม้นท์ จำกัด โดยผู้จัด “แอน ทองประสม” ได้รับกระแสการถูกพูดถึงที่สูงถึง 27 ล้านครั้ง ในสื่อสังคม Online ประเทศจีนอย่าง Weibo ตั้งแต่ยังไม่ได้เริ่มการโปรโมทอย่างเป็นทางการ ด้วยเนื้อหาของละครที่แปลกใหม่ น่ารักสนุกสนาน และนักแสดงนำทั้งสอง “หมาก-ปริญ สุภารัตน์” และ “มิว-นิษฐา จิรยั่งยืน” ที่เข้ากันได้อย่างเหมาะสมลงตัว ทำให้ผู้ชมและแฟนละครในหลายประเทศให้ความสนใจติดตามข่าวสารของละครอย่างต่อเนื่อง สำหรับการนำไปออกอากาศในประเทศจีน สามารถเลือกชมได้ถึงสองรูปแบบทั้งแบบพากย์เป็นเสียงภาษาจีน และแบบคำบรรยายภาษาจีน
ด้าน นายรณพงศ์ คำนวณทิพย์ หัวหน้าคณะผู้บริหารสายการพาณิชย์ของ BEC กล่าวถึงเรื่องการนำละคร “อกเกือบหักแอบรักคุณสามี” ไปออกอากาศที่ประเทศจีนพร้อมกับประเทศไทยครั้งนี้ว่า นับเป็นเรื่องน่ายินดีที่ละคร อกเกือบหัก (แอบรักคุณสามี) ที่แฟนละครตั้งตารอคอย จะได้ออกอากาศให้ได้รับชมพร้อมกันทั้งในประเทศไทย และประเทศจีน ซึ่งเป็นตลาดที่มีขนาดใหญ่ ปัจจุบันละครไทยของช่อง 3 เป็นที่รู้จักของผู้ชมชาวจีนในระดับหนึ่ง และหวังว่าละคร อกเกือบหัก (แอบรักคุณสามี) จะได้การต้อนรับจากผู้ชมชาวจีนเป็นอย่างดี และสามารถสร้างกระแสความนิยมต่อเนื่องไปยังประเทศอื่นๆ ด้วย
โดยปัจจุบันช่อง 3 มีการขยายตลาดคอนเทนต์ละครออกสู่ตลาดเอเชียอย่างสม่ำเสมอ และเลือกผลิตคอนเทนต์ที่มีคุณภาพทั้งเนื้อหาและโปรดักชั่น ที่มีความสมจริงทันสมัยเข้าใจง่าย จึงทำให้ได้รับการตอบรับที่ดี โดยที่ผ่านมาช่อง 3 ได้มีการขายลิขสิทธิ์ละครในต่างประเทศทั้งในรูปแบบการออกอากาศในเวลาเดียวกัน และแบบการนำละครที่ออกอากาศจบในประเทศไทยไปออกอากาศ ซึ่งในบางประเทศ ก็ได้มีการนำละครไทยช่อง 3 ไปออกอากาศบนฟรีทีวีแล้วเช่นกัน อย่างละครเรื่อง “บุพเพสันนิวาส” ที่ได้ออกฉายในฟรีทีวีของหลายประเทศ
อาทิ เวียดนาม, อินโดนีเซีย, กัมพูชา, เกาหลี,  สิงคโปร์ และอีกหลายประเทศในทวีปเอเชีย ซึ่งถือเป็นโอกาสที่ดีของช่อง 3 ที่สามารถขยายตลาดละครไทยให้ได้มีการรับชมที่เติบโตขึ้นในต่างประเทศต่อไป